Sa 16 glasova za, Republička izborna komisija proglasila je Sašu Jankovića za kandidata na predsedničkim izborima, koji će se održati 2. aprila. Niko nije bio protiv, niti uzdržan.

00:00 Izvor: N1

Potpisi podrške građana za kandidaturu Saše Jankovića za predsednika Republike Srbije predati su u noći subota na nedelju oko 1.15 Republičkoj izbornoj komisiji.

RIK je utvrdio da je od predatih 17.866 potpisa, 17.134 pravno valjano. RIK je utvrdio da je ovlašćeno lice u ime Grupe građana "Za Srbiju bez straha", kao predlagača kandidata za predsednika Srbije, podnelo "blagovremen i potpun predlog kandidata za predsednika Republike i svu propisanu dokumentaciju".

Utvrđeno je i da predlagač proglašenog kandidata Saše Jankovića za predsednika Srbije na izborima 2. aprila ispunjava uslove za određivanje predstavnika u prošireni sastav RIK-a i biračkih odbora.

Na sednici je saopšteno i da je Radna grupa za posmatrače na izborima konstatovala da su ispunjeni uslovi za izdavanje ovlaščenja za praćenje rada organa za sprovođenje izbora za predsednika Srbije udruženju Centar za istraživanje, transparentnost i odgovornost (CRTA) i "Građani na straži".

Izvor: Fonet

Potpise je predao proslavljeni košarkaški trener Dušan Duda Ivković, kao ovlašćeni predlagač, i predstavnici Grupe građana "Za Srbiju bez straha", koja i kandiduje Jankovića za predsednika Republike Srbije.

Ivković je novinarima rekao da mu je velika čast što je uz Jankovića, navodeći da je u izborni štab pored potpisa koji su predati, pristiglo još desetine hiljada potpisa i da još pristiže, ali da nisu uspeli sve da ih ažuriraju.

Prvi predsednički kandidat koga je proglasio RIK je Aleksandar Vučić.